Gaborčáková, Soňa, poslankyňa NR SR (2019-05-15):
Ďakujem za slovo. Pani predsedajúca, kolegyne, kolegovia, keďže by som to nestihla do tej dvojminútovej, do toho dvojminútového limitu, chcem vlastne poukázať, čo predkladáme my a čo predkladá, teda bude predkladať ministerstvo v podobe prorodinných opatrení zo svojej dielne. Tak tento návrh zákona, ako poznamenala moja kolegyňa, chce pomôcť ženám, ktoré stratili prácu, a teda nie sú už pod ochrannou lehotou, a taktiež študentkám. Obe tieto kategórie možno zahrnúť do takého balíka tzv. odpracovaných rokov pre poistenie, pre poistný vzťah. V minulosti práve aj štúdium na školách sa nám zaratúvalo teda do dôchodku, od určitého času to tak nebolo. Čiže nie je to nič úplne nezmyselné, že práve študentkám chceme poskytnúť ten komfort. A tým, že sa vzdelávajú, tak nadobúdajú vedomosti, a teda sú užitočné neskôr práve v odborných profesiách na našom Slovensku. Naopak, čo sa, čo sa ponúka zo strany štátu alebo teda ministerstva, tak to bude vlastne diferencovaný rodičovský príspevok, ktorý práve tieto študentky zabrzdí a tieto dostanú ešte aj nižší rodičák. Nieže len nedostanú materskú, ale nedostanú ešte ani ten vyšší rodičák, ktorý navrhujú. Presne to isté sa stane ženám, ktorým nevznikol nárok na materské a taktiež im nevznikne nárok za odpracované roky na vyšší rodičák. To znamená, že to, čo my práve týmto návrhom ideme vylepšovať, štát ide úplne zabiť, a teda naozaj tieto kategórie ľudí, ako sú študentky a ženy, ktoré teda nemajú dostatočne odpracovaný počet dní, aby im vzniklo materské, dáme do kategórie rodičáku s nižšou sumou. Takže naozaj potom je problém, že teda sa nám odkladá štart materstva, že teda pôrod prvého dieťaťa prichádza neskoro, že sú problémy s otehotnením, ak prijímame pod rúchom prorodinného opatrenia niečo, čo zabije študentky a teda aj ženy, ktoré odpracovali niekoľko dní alebo aj rok, ale teda nevzniká im nárok na materské. Takto budeme my deliť a naďalej nám vlastne sa bude prehlbovať ten rozdiel medzi ľuďmi, ktorí sa starajú o svoje dieťa. Jedni dostanú za tú istú starostlivosť takú sumu a druhí dostanú za starostlivosť takú sumu pri teda rodičovskom príspevku. Zatiaľ čo naozaj je potrebné pozerať na to, že západ krajiny a východ krajiny sa pohybuje, čo sa týka ponúk práce, úplne v iných rozmeroch ako teda, ako teda východ, kde ženy sú rady, keď odpracujú na, v rámci nejakého projektu desať mesiacov, lebo to platí úrad práce, a potom sú opäť nezamestnané, čiže ten počet dní im nevzniká na nárok na materskú. A teraz okrem toho dostanú aj nižší rodičák. Takže osobne si myslím, že tento návrh zákona prichádza v čase, kedy naozaj pod nevedomosťou ideme presadzovať tzv. prorodinné opatrenia, na druhej strane naozaj tú študentku alebo tú ženu, ktorá nemá odpracovaný dostatočný počet dní, teda budeme trestať tým, že dostanú nižšie príspevky. Podľa môjho názoru práve, ak chceli povýšiť pracujúcu matku alebo pracujúceho otca na to, že teda je potrebné ich lepšie odmeniť, keďže platili si nejaké odvody, mali pustiť súbeh materského s tzv. rodičovským príspevkom a následne, aspoň nejaké percento, a následne mohli ten rodičák mať vyrovnaný s ostatnými, pretože rodičovský príspevok zabezpečuje starostlivosť o dieťa. To znamená, že tam nemôžme rozlišovať, ak chceme rozlišovať, môžme to hovoriť u poistenia, ale nemôžme to hovoriť pri štátnej dávke, ktorá je zameraná práve na teda zabezpečenie starostlivosti. Preto vítam a naozaj hovorím, že toto je cesta, ako nájsť v našom štáte pronatalitné opatrenia, ako tie študentky mladé motivovať, aby porodili dieťa aj počas vysokej školy, ako, ako nám spomenula pani Verešová, lebo naozaj čím viac sa odkladá ten štart materstva, tým väčšie problémy sú práve neskôr, čo sa týka zdravotného stavu alebo aj zaradenia neskôr do pracovnej činnosti na trhu práce. Ďakujem.